Onderwysdepartement betuig medelye oor fratsongeluk | Netwerk24
Deur Kaydene Davids 13 Maart 2019 14:49
Die Vrystaatse onderwysdepartement het Woensdag sy medelye met die naasbestaandes van 'n skoolseun betuig wat Dinsdag net ná skool in 'n fratsongeluk dood is.
Die gr. 10-leerling van die Calculus College in Bloemfontein het Dinsdagmiddag in 'n duikweg naby die skool gesterf toe 'n remdrom van 'n Toyota-bakkie afgeskiet en hom vermoedelik teen die kop getref het.
Hy is op die toneel dood en die remdrom het enkele meter van sy lyk af gelê.
Howard Ndaba, woordvoerder van die onderwysdepartement, het gesê hul harte gaan uit na die familie, vriende, medeleerlinge en die personeel van die skool.
Die bedekte lyk van 'n leerling van Calculus College in Bloemfontein. Die remdrom wat hom vermoedelik teen sy kop getref het, lê naby die lyk. Foto: Mlungisi Louw
"Dit was 'n tragiese voorval. Ons dink aan hulle en ons bid dat hulle berusting sal vind."
Ndaba sê die departement het Woensdagoggend reeds vroeg met berading begin deurdat 'n sielkundige en 'n maatskaplike werker aan die leerlinge, vriende en onderwysers beskikbaar gestel.
Lt.kol. Thabo Covane, polisiewoordvoerder, sê die bestuurder van die bakkie sê hy het gevoel dat sy voertuig balans verloor, maar hy was nie daarvan bewus dat die buiteband losgeraak het nie. "Toe die bakkie tot stilstand kom, het die buiteband losgegaan en (het die remdrom) die leerling getref."